CELEX: 32009H0384
Language: mt
Date: 2009-04-30 00:00:00
Title: Rakkomandazzjoni tal-Kummissjoni tat- 30 ta’ April 2009 dwar il-politiki ta’ rimunerazzjoni fis-settur tas-servizzi finanzjarji (Test b’relevanza għaż-ŻEE)

15.5.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 120/22
            
         RAKKOMANDAZZJONI TAL-KUMMISSJONI
   tat-30 ta’ April 2009
   dwar il-politiki ta’ rimunerazzjoni fis-settur tas-servizzi finanzjarji
   (Test b’relevanza għaż-ŻEE)
   (2009/384/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea, u b’mod partikolari t-tieni inċiż tal-Artikolu 211 tiegħu,
   Billi:
   
               (1)
            
            
               It-teħid ta’ riskji eċċessivi fl-industrija tas-servizzi finanzjarji u b’mod partikolari f’banek u f’kumpaniji ta’ investiment ikkontribwixxa għall-falliment ta’ impriżi finanzjarji u għal problemi sistemiċi fl-Istati Membri u madwar id-dinja kollha. Dawn il-problema nfirxu anke fil-bqija tal-ekonomija u wasslu għal kost għoli għas-soċjetà.
            
         
               (2)
            
            
               Minkejja li ma kinux il-kawża ewlenija tal-kriżi finanzjarja li żviluppat fl-2007 u l-2008, hemm kunsens wiesa’ li xi prattiċi mhux xierqa ta’ rimunerazzjoni fl-industrija tas-servizzi finanzjarji kkaġunaw ukoll it-teħid ta’ riskji eċċessivi u b’hekk ikkontribwixxew għal telf sinifikanti lil impriżi finanzjarji kbar.
            
         
               (3)
            
            
               Fil-biċċa l-kbira tal-industrija tas-servizzi finanzjarji, il-prattiċi ta’ rimunerazzjoni kienu qed jaħdmu kontra l-ġestjoni effettiva u għaqlija tar-riskji. Dawn il-prattiċi kellhom it-tendenza li jippreferu l-ksib ta’ profitt fi żmien qasir u joffru inċentivi lill-membri tal-persunal biex jagħżlu attivitajiet riskjużi li jroddu dħul ogħla fi żmien qasir filwaqt li jesponu lill-impriżi finanzjarji għal potenzjal ta’ telf akbar f’aktar tul ta’ żmien.
            
         
               (4)
            
            
               Fil-prinċipju, jekk is-sistemi ta’ ġestjoni u kontroll tar-riskji jkunu b’saħħithom u effeikaċi ħafna, l-inċentivi għat-teħid ta’ riskji offruti mill-prattiċi ta’ rimunerazzjoni jkunu konsistenti mat-tolleranza tar-riskji tal-impriża finanzjarja. Madankollu, is-sistemi ta’ ġestjoni u kontroll tar-riskji kollha għandhom il-limitazzjonijiet tagħhom u, kif uriet il-kriżi finanzjarja, għandhom mnejn ma jirnexxilhomx jindirizzaw ir-riskji li jinħolqu mill-inċentivi ħżiena, minħabba li n-natura tar-riskji hija dejjem aktar kumplessa u li r-riskji jistgħu jittieħdu f’għadd kbir ta’ modi diversi. Konsegwentement, hu meħtieġ li ssir separazzjoni funzjonali sempliċi bejn l-unitajiet tan-negozju u l-persunal responsabbli għas-sistemi ta’ ġestjoni u kontroll tar-riskji, anke jekk din weħidha ma għadhiex biżżejjed.
            
         
               (5)
            
            
               Il-ħolqien ta’ inċentivi adegwati fis-sistema ta’ rimunerazzjoni nnifisha għandu jnaqqas il-piż minn fuq il-ġestjoni tar-riskji u jżid il-probabbiltà li dawn is-sistemi jsiru effikaċi. Għaldaqstant, jeħtieġ li jiġu stabbiliti prinċipji għal politika ta’ rimunerazzjoni għaqlija.
            
         
               (6)
            
            
               Meta wieħed iqis il-pressjonijiet kompetittivi eżistenti fl-industrija tas-servizzi finanzjarji u l-fatt li bosta impriżi finanzjarji jwettqu kummerċ transkonfinali, huwa importanti li tiġi żgurata l-applikazzjoni konsistenti fl-Istati Membri kollha ta’ prinċipji għal politika ta’ rimunerazzjoni għaqlija. Madankollu, wieħed jirrikonoxxi li biex ikunu aktar effikaċi, il-prinċipji għal politika ta’ rimunerazzjoni għaqlija jkollhom jiġu implimentati madwar id-dinja kollha u b’mod konsistenti.
            
         
               (7)
            
            
               Fil-Komunikazzjoni tagħha lill-Kunsill Ewropew tar-Rebbiegħa “Nixprunaw l-Irkupru Ewropew” (1), il-Kummissjoni ppreżentat il-pjan tagħha biex terġa’ tiġi stabbilita u tinżamm sistema finanzjarja stabbli u affidabbli. B’mod partikolari, il-Kummissjoni ħabbret li se tiġi ppreżentata Rakkomandazzjoni ġdida dwar ir-remunerazzjoni fis-settur tas-servizzi soċjali biex ittejjeb il-ġestjoni tar-riskji fil-kumpaniji finanzjarji u ġġib l-inċentivi tal-ħlas fl-istess linja mal-prestazzjoni sostenibbli.
            
         
               (8)
            
            
               Din ir-Rakkomandazzjoni tistipula prinċipji ġenerali applikabbli għall-politika ta’ remunerazzjoni fis-settur tas-servizzi finanzjarji u għandha tkun applikabbli għall-impriżi finanzjarji kollha li joperaw fl-industrija tas-servizzi finanzjarji.
            
         
               (9)
            
            
               Fid-dawl ta’ regolamenti u prattiċi komuni attwali fl-industrija tas-servizzi finanzjarji, dawn il-prinċipji ġenerali jistgħu jkunu aktar rilevanti għal ċerti kategoriji ta’ impriżi finanzjarji milli għal oħrajn. Dawn il-prinċipji għandhom jiġu applikati flimkien ma’ kwalunkwe regola jew regolament li jirregola settur finanzjarju speċifiku. B’mod partikolari, id-drittijiet jew kummissjonijiet li jirċievu intermedjarji jew fornituri ta’ servizzi esterni fil-każ ta’ attivitajiet li jinvolvu l-għoti ta’ kuntratti lil entitajiet esterni ma għandhomx jiġu indirizzati, peress l-prattiċi ta’ kumpens relatati ma’ dawn id-drittijiet u kummissjonijiet diġà huma koperti parzjalment minn skemi speċifiċi, b’mod partikolari d-Direttiva 2004/39/KE tal-Parlament Ewropew u tal-Kunsill tal-21 ta’ April 2004 dwar is-swieq fl-istrumenti finanzjarji (2) u d-Direttiva 2002/92/KE tal-Parlament Ewropew u tal-Kunsill tad-9 ta’ Diċembru 2002 dwar il-medjazzjoni fl-assigurazzjoni (3). Barra minn hekk, din ir-Rakkomandazzjoni hija bla ħsara għad-drittijiet, fejn applikabbli, tas-sħab soċjali fin-negozjati kollettivi.
            
         
               (10)
            
            
               Fir-rigward tal-impriżi finanzjarji li t-titoli tagħhom jiġu ammessi għall-kummerċ f’suq regolat skont it-tifsira tad-Direttiva 2004/39/KE fi Stat Membru wieħed jew aktar, din ir-Rakkomandazzjoni tapplika wkoll flimkien mar-Rakkomandazzjoni 2004/913/KE tal-14 ta’ Diċembru 2004 sabiex titkattar sistema xierqa għar-rimunerazzjoni ta’ diretturi ta’ kumpaniji kkwotati (4) u r-Rakkomandazzjoni tal-Kummissjoni 2009/385/KE tat-30 ta’ April 2009 li tikkumplimenta ir-Rakkomandazzjonijiet 2004/913/KE u 2005/162/KE kif jirigwardja is-sistema għar-rimunerazzjoni ta’ diretturi ta’ kumpaniji kkwotati (5).
            
         
               (11)
            
            
               Il-politika ta’ rimunerazzjoni ta’ impriża finanzjarja speċifika għandha tkun relatata wkoll mad-daqs tal-impriża finanzjarja konċernata, kif ukoll man-natura u l-komplessità tal-attivitajiet tagħha.
            
         
               (12)
            
            
               Għandha tiġi adottata politika ta’ rimunerazzjoni li tiffoka fuq ir-riskji, li tkun konsistenti mal-ġestjoni effettiva tar-riskji u li ma tinvolvix espożizzjoni għal riskji eċċessivi.
            
         
               (13)
            
            
               Il-politika ta’ rimunerazzjoni għandha tkopri dawk il-kategoriji tal-persunal li l-attivitajiet professjonali tagħhom iħallu impatt materjali fuq il-profil tar-riskju tal-impriża finanzjarja. Sabiex ma jingħatawx inċentivi għat-teħid ta’ riskji eċċessivi, għandhom jiġu adottati arranġamenti speċjali fir-rigward tar-rimunerazzjoni ta’ dawn il-kategoriji ta’ staff.
            
         
               (14)
            
            
               Il-politika ta’ rimunerazzjoni għandha jkollha l-għan li ġġib l-għanijiet personali tal-membri tal-persunal konsistenti mal-interessi fit-tul tal-impriża finanzjarja konċernata. Il-valutazzjoni tal-komponenti ta’ rimunerazzjoni li jiddependu mill-prestazzjoni għandha tkun ibbażata fuq il-prestazzjoni aktar fit-tul u tqis ir-riskji pendenti assoċjati mal-prestazzjoni. Il-valutazzjoni tal-prestazzjoni għandha tifforma parti minn qafas ta’ diversi snin, pereżempju minn tliet snin sa ħames snin, sabiex jiġi żgurat li l-proċess tal-valutazzjoni jkun ibbażat fuq prestazzjoni aktar fit-tul u li l-ħlas attwali tal-komponenti ta’ rimunerazzjoni li jiddependu mill-prestazzjoni jitqassam tul iċ-ċiklu ta’ negozju tal-kumpanija.
            
         
               (15)
            
            
               L-impriżi finanzjarji għandhom ikunu jistgħu jirkupraw il-komponenti varjabbli ta’ rimunerazzjoni li jkunu ngħataw għall-prestazzjoni abbażi ta’ dejta li sussegwentament jingħata prova li kienet manifestament iddikjarata ħażin.
            
         
               (16)
            
            
               Bħala prinċipju ġenerali, il-ħlasijiet relatati mat-terminazzjoni bikrija ta’ kuntratt li jingħataw fuq bażi kuntrattwali ma għandhomx iservu ta’ premju għall-falliment. Fil-każ ta’ diretturi ta’ impriżi finanzjarji kkwotati, għandhom japplikaw id-dispożizzjonijiet speċifiċi dwar il-ħlasijiet għal terminazzjoni kif stabbiliti fir-Rakkomandazzjoni 2009/385/KE.
            
         
               (17)
            
            
               Sabiex il-politika ta’ rimunerazzjoni tkun konsistenti mal-għanijiet, l-istrateġija ta’ negozjar, il-valuri u l-interessi fit-tul tal-istituzzjoni finanzjarja, apparti mill-prestazzjoni finanzjarja għandhom jitqiesu fatturi oħra, bħall-konformità ma’ sistemi u kontrolli tal-istituzzjoni finanzjarja, kif ukoll il-konformità mal-istandards li jirregolaw ir-relazzjoni mal-klijenti u l-investituri.
            
         
               (18)
            
            
               Il-governanza effikaċi hija kundizzjoni neċessarja biex il-politika ta’ rimunerazzjoni tkun waħda għaqlija. Il-proċess ta’ teħid ta’ deċiżjonijiet dwar il-politika ta’ rimunerazzjoni ta’ impriża finanzjarja għandu jkun internament trasparenti u għandu jkun mfassal b’tali mod li jevita l-possibbiltà ta’ konflitti ta’ interess u jiżgura l-indipendenza tal-persuni involuti.
            
         
               (19)
            
            
               L-entità li tirregola l-impriża finanzjarja għandu jkollha r-resposabbiltà aħħarija li tistabbilixxi l-politika ta’ rimunerazzjoni għall-impriża finanzjarja kollha u li timmonitorja l-implimentazzjoni tagħha. Fil-proċess għandhom jiġu involuti funzjonijiet ta’ kontroll u, fejn xieraq, dipartimenti tar-riżorsi umani u esperti, biex jingħata l-għarfien espert meħtieġ. B’mod partikolari, il-funzjonijiet ta’ kontroll għandhom jiġu involuti wkoll fit-tfassil u l-analiżi tal-implimentazzjoni tal-politika ta’ rimunerazzjoni, u l-ħlas għal xogħolhom għandu jkun xieraq biex jiġu mħajrin jipparteċipaw individwi esperti u jiġi żgurat li dawn ikunu indipendenti mill-unitajiet ta’ negozju li jikkontrollaw. L-awditur statutorju, fil-limiti tad-doveri attwali ta’ rappurtar, għandu jirrapporta dwar in-nuqqasijiet materjali fl-analiżi tal-implimentazzjoni tal-politika ta’ rimunerazzjoni lill-bord (ta’ sorveljanza) jew lill-kumitat tal-verifika.
            
         
               (20)
            
            
               Il-kontroll tat-tfassil u l-implimentazzjoni tal-politika ta’ rimunerazzjoni x’aktarx li jkun aktar effittiv jekk il-partijiet interessati tal-impriża finanzjarja, fosthom, fejn applikabbli, ir-rappreżentanti tal-impjegati, ikunu informati sew dwar il-proċess li bih tiġi stabbilita u mmonitorjata l-politika ta’ rimunerazzjoni u involuti fih. Għal dan l-għan, l-impriżi finanzjarji għandhom jipprovdu l-informazzjoni rilevanti lill-partijiet interessati tagħhom.
            
         
               (21)
            
            
               L-implimentazzjoni tal-prinċipji stipulati f’din ir-Rakkomandazzjoni għandha tissaħħaħ permezz ta’ analiżi superviżorja fuq livell nazzjonali. Għalhekk, il-valutazzjoni superviżorja globali tas-saħħa tal-impriża finanzjarja għandha tinkludi l-valutazzjoni tal-konformità tal-politika ta’ rimunerazzjoni tal-impriża finanzjarja mal-prinċipji stipulati f’din ir-Rakkomandazzjoni.
            
         
               (22)
            
            
               L-Istati Membri għandhom jiżguraw li l-fergħat tal-impriżi finanzjarji li jkollhom l-uffiċju reġistrat tagħhom jew l-uffiċju prinċipali tagħhom f’pajjiż terz u li jwettqu kummerċ fit-territorju ta’ Stat Membru jiġu suġġetti għal prinċipji dwar il-politika ta’ rimunerazzjoni simili għall-prinċipji applikabbli għal impriżi finanzjarji li jkollhom l-uffiċju reġistrat tagħhom jew l-uffiċju prinċipali tagħhom fit-territorju ta’ Stat Membru.
            
         
               (23)
            
            
               Din ir-Rakkomandazzjoni għandha tiġi applikata bla ħsara għall-miżuri li jistgħu jiġu adottati minn Stati Membri fir-rigward ta’ politiki ta’ rimunerazzjoni ta’ impriżi finanzjarji li jibbenifikaw mill-għajnuna mill-Istat.
            
         
               (24)
            
            
               In-notifika ta’ miżuri minn Stati Membri skont din ir-Rakkomandazzjoni għandha tinkludi skeda ċara taż-żmien li fih l-impriżi finanzjarji għandhom jadottaw politiki ta’ rimunerazzjoni konsistenti mal-prinċipji stabbiliti f’din ir-Rakkomandazzjoni.
            
         B’DAN TIRRAKKOMANDA:
   
      TAQSIMA I
   
   
      Ambitu u definizzjonijiet
   
   1.   Ambitu
   
   
            
               1.1.
            
            
               L-Istati Membri għandhom jiżguraw li l-prinċipji msemmija fit-Taqsimiet II, III u IV japplikaw għall-impriżi finanzjarji kollha li jkollhom l-uffiċju reġistrat tagħhom jew l-uffiċċju prinċipali tagħhom fit-territorju tagħhom.
            
         
            
               1.2.
            
            
               L-Istati Membri għandhom jiżguraw li l-prinċipji msemmija fit-Taqsimiet II, III u IV japplikaw għar-rimunerazzjoni ta’ dawk il-kategoriji tal-persunal li l-attivitajiet professjonali tagħhom iħallu impatt materjali fuq il-profil tar-riskju tal-impriża finanzjarja.
            
         
            
               1.3.
            
            
               Meta jieħdu miżuri biex jiżguraw li l-impriżi finanzjarji jimplimentaw dawk il-prinċipji, l-Istati Membri għandhom iqisu n-natura, id-daqs, kif ukoll l-ambitu speċifiku tal-attivitajiet tal-impriżi finanzjarji konċernati.
            
         
            
               1.4.
            
            
               L-Istati Membri għandhom japplikaw il-prinċipji msemmija fit-Taqsimiet II, III u IV għal impriżi finanzjarji fuq bażi individwali u fuq bażi konsolidata. Il-prinċipji għal politika ta’ rimunerazzjoni għaqlija għandhom jiġu applikati, fuq livell ta’ grupp, għall-impriża prinċipali u s-sussidjarji tagħha, inkluż dawk stabbiliti f’ċentri finanzjarji offshore.
            
         
            
               1.5.
            
            
               Din ir-Rakkomandazzjoni ma tapplikax għal drittijiet u kummissjonijiet li jirċievu intermedjarji jew fornituri ta’ servizzi esterni fil-każ ta’ attivitajiet li jinvolvu l-għoti ta’ kuntratti lil entitajiet esterni.
            
         2.   Definizzjonijiet għall-finijiet ta’ din ir-Rakkomandazzjoni
   
   
            
               2.1.
            
            
               “Impriża finanzjarja”, tfisser kwalunkwe impriża, ikun xi jkun l-istatus legali tagħha, kemm jekk regolata kif ukoll jekk mhix, li twettaq kwalunkwe waħda minn dawn l-attivitajiet fuq bażi professjonali:
               
                           (a)
                        
                        
                           Taċċetta depożiti u fondi oħra li jitħallsu lura;
                        
                     
                           (b)
                        
                        
                           Tipprovdi servizzi ta’ investiment u/jew twettaq attivitajiet ta’ investiment skont it-tifsira tad-Direttiva 2004/39/KE;
                        
                     
                           (ċ)
                        
                        
                           Tkun involuta fin-negozju tal-assigurazzjoni jew tar-riassigurazzjoni;
                        
                     
                           (d)
                        
                        
                           Twettaq attivitajiet ta’ negozju simili għal dawk stipulati fil-punti (a), (b) u (c).
                        
                     Impriża finanzjarja tinkludi, iżda mhijiex limitata għal, istituzzjonijiet tal-kreditu, kumpaniji ta’ investiment, impriżi tal-assigurazzjoni u tar-riassigurazzjoni, fondi ta’ pensjonijiet u skemi kollettivi ta’ investiment.
            
         
            
               2.2.
            
            
               “Direttur”, tfisser kwalunkwe membru ta’ korp amministrattiv, maniġerjali jew ta’ sorveljanza ta’ impriża finanzjarja.
            
         
            
               2.3.
            
            
               “Funzjonijiet ta’ kontroll”, tfisser ġestjoni tar-riskji, kontroll intern u funzjonijiet simili li jitwettqu f’impriża finanzjarja.
            
         
            
               2.4.
            
            
               “Komponent varjabbli ta’ rimunerazzjoni”, tfisser komponent tad-dritt għar-rimunerazzjoni li jingħata abbażi tal-kriterji ta’ prestazzjoni, inkluż il-bonusijiet.
            
         
      TAQSIMA II
   
   
      Politika ta’ rimunerazzjoni
   
   3.   Ġenerali
   
   
            
               3.1.
            
            
               L-Istati Membri għandhom jiżguraw li l-impriżi finanzjarji jistabbilixxu, jimplimentaw u jżommu politika ta’ rimunerazzjoni li tkun konsistenti u tippromwovi l-ġestjoni għaqlija u effettiva tar-riskji u li ma tikkaġunax it-teħid ta’ riskji eċċessivi.
            
         
            
               3.2.
            
            
               Il-politika ta’ rimunerazzjoni għandha tkun konsistenti mal-istrateġija ta’ negozjar, il-valuri u l-interessi fit-tul tal-impriża finanzjarja, bħall-prospetti ta’ tkabbir sostenibbli, u mal-prinċipji relatati mal-protezzjoni tal-klijenti u l-investituri waqt il-forniment tas-servizzi.
            
         4.   Struttura tal-politika ta’ rimunerazzjoni.
   
   
            
               4.1.
            
            
               Meta r-rimunerazzjoni tinkludi xi komponent varjabbli jew xi bonus, il-politika ta’ rimunerazzjoni għandha tiġi strutturata b’bilanċ xieraq bejn il-komponenti ta’ rimunerazzjoni fissi u dawk varjabbli. Il-bilanċ xieraq ta’ komponenti ta’ rimunerazzjoni jista’ jvarja bejn il-membri tal-persunal, skont il-kundizzjonijiet tas-suq u l-kuntest speċifiku li l-impriża finanzjarja topera fih. L-Istati Membri għandhom jiżguraw li l-politika ta’ rimunerazzjoni tal-impriża finanzjara tiffissa limitu massimu għall-komponent varjabbli.
            
         
            
               4.2.
            
            
               Il-komponent fiss tar-rimunerazzjoni għandu jirrappreżenta proporzjon għoli biżżejjed tar-rimunerazzjoni totali li jippermetti lill-impriża finanzjarja tħaddem politika ta’ bonus li tkun flessibbli għal kollox. B’mod partikolari, l-impriża finanzjarja għandha tkun tista’ tiċħad il-bonus għal kollox jew parzjalment f’każ li l-individwu konċernat, l-unità ta’ negozju konċernata jew l-impriża finanzjarja ma jissodisfawx il-kriterji ta’ prestazzjoni. L-impriża finanzjarja għandha tkun tista’ wkoll tiċħad il-bonus meta s-sitwazzjoni tagħha tmur għall-agħar b’mod sinifikanti, b’mod partikolari meta ma jkunx jista’ jiġi ggarantit li tista’ tkompli twettaq in-negozju tagħha bħala impriża li tfendi.
            
         
            
               4.3.
            
            
               Meta jingħata bonus sinifikanti, il-biċċa l-kbira tal-bonus għandu jiġi ddifferit b’perjodu minimu ta’ differiment. L-ammont tal-parti differita tal-bonus għandha tiġi ddeterminata skont l-ammont totali tal-bonus kif imqabbel mal-ammont totali tar-rimunerazzjoni.
            
         
            
               4.4.
            
            
               Fl-element differit tal-bonus għandhom jitqiesu r-riskji pendenti assoċjati mal-prestazzjoni li l-bonus jirrelata magħhom u dan l-element jista’ jkun magħmul minn ekwità, opzjonijiet, flus, jew fondi oħra li l-ħlas tagħhom jiġi pospost tul il-perjodu ta’ żmien tad-differiment. Il-kejl tal-prestazzjoni għall-ġejjieni li miegħu jiġi relatat l-element differit għandu jiġi aġġustat skont ir-riskju kif stipulat fil-punt 5.
            
         
            
               4.5.
            
            
               Il-ħlasijiet relatati mat-terminazzjoni bikrija ta’ kuntratt li jingħataw fuq bażi kuntrattwali għandhom ikunu relatati mal-prestazzjoni tul iż-żmien u mfassla b’tali mod li ma jservux biex jippremjaw il-falliment.
            
         
            
               4.6.
            
            
               L-Istati Membri għandhom jiżguraw li l-bord (ta’ sorveljanza) ta’ impriża finanzjarja jkun jista’ jġiegħel lil membri tal-staff iħallsu lura l-bonus kollu jew parti mill-bonus li jkun ingħata għall-prestazzjoni abbażi ta’ dejta li sussegwentament jingħata prova li kienet manifestament iddikjarata ħażin.
            
         
            
               4.7.
            
            
               L-istruttura tal-politika ta’ rimunerazzjoni għandha tiġi aġġornata maż-żmien biex jiġi żgurat li tinbidel mas-sitwazzjoni tal-impriża finanzjarja konċernata.
            
         5.   Kejl tal-prestazzjoni
   
   
            
               5.1.
            
            
               Meta r-rimunerazzjoni tkun relata mal-prestazzjoni, l-ammont totali tagħha għandu jkun ibbażat fuq taħlita tal-valutazzjoni tal-prestazzjoni tal-individwu u tal-unità ta’ negozju konċernata u tar-riżultati kumplessivi tal-impriża finanzjarja.
            
         
            
               5.2.
            
            
               Il-valutazzjoni tal-prestazzjoni għandha tifforma parti minn qafas ta’ diversi snin, sabiex jiġi żgurat li l-proċess tal-valutazzjoni jkun ibbażat fuq prestazzjoni aktar fit-tul u li l-ħlas attwali tal-bonusijiet jitqassam tul iċ-ċiklu ta’ negozju tal-kumpanija.
            
         
            
               5.3.
            
            
               Il-kejl tal-prestazzjoni, bħala bażi għall-bonus jew għal fondi ta’ bonus, għandu jinkludi aġġustament għal riskji attwali u riskji fil-ġejjieni relatati mal-prestazzjoni bażi u għandu jqis il-kost tal-kapital li jintuża u l-likwidità meħtieġa.
            
         
            
               5.4.
            
            
               Fid-determinazzjoni tal-prestazzjoni individwali għandhom jitqiesu kriterji mhux finanzjarji, bħall-konformità mar-regoli u proċeduri interni, kif ukoll il-konformità mal-istandards li jirregolaw ir-relazzjoni mal-klijenti u l-investituri.
            
         6.   Governanza
   
   
            
               6.1.
            
            
               Il-politika ta’ rimunerazzjoni għandha tinkludi miżuri li jevitaw il-possibbiltà ta’ konflitti ta’ interess. Il-proċeduri li jintużaw għad-determinazzjoni tar-rimunerazzjoni fl-impriża finanzjarja għandhom ikunu ċari u dokumentati, kif ukoll internament trasparenti.
            
         
            
               6.2.
            
            
               Il-bord (ta’ sorveljanza) għandu jiddetermina r-rimunerazzjoni tad-diretturi. Barra minn hekk, il-bord (ta’ sorveljanza) għandu jistabbilixxi l-prinċipji ġenerali tal-politika ta’ rimunerazzjoni tal-impriża finanzjarja u jkun responsabbli għall-implimentazzjoni tagħha.
            
         
            
               6.3.
            
            
               Fit-tfassil tal-politika ta’ rinumerazzjoni għandhom jiġu involuti l-funzjonijiet ta’ kontroll u, fejn xieraq, dipartimenti tar-riżorsi umani u esperti esterni.
            
         
            
               6.4.
            
            
               Il-membri tal-bord (ta’ sorveljanza) responsabbli għall-politika ta’ rimunerazzjoni u l-membri tal-kumitati ta’ ruminerazzjoni u l-membri tal-persunal li huma involuti fit-tfassil u l-implimentazzjoni tal-politika ta’ rimunerazzjoni għandu jkollhom l-għarfien espert rilevanti u indipendenza funzjonali mill-unitajiet ta’ negozju li jikkontrollaw, u b’hekk ikunu jistgħu jiffurmaw ġudizzju indipendenti dwar is-sostenibbiltà tal-politika ta’ rimunerazzjoni, inkluż il-konsegwenzi għar-riskji u l-ġestjoni tar-riskji.
            
         
            
               6.5.
            
            
               Bla ħsara għar-responsabbiltà kumplessiva tal-bord (ta’ sorveljanza) kif stabbilita fil-punt 6.2, l-implimentazzjoni tal-politika ta’ rimunerazzjoni għandha, mill-anqas fuq bażi annwali, tiġi suġġetta għal analiżi interna ċentrali u indipendenti mill-funzjonijiet ta’ kontroll għall-konformità mal-politiki u l-proċeduri definiti mill-bord (ta’ sorveljanza). Il-funzjonijiet ta’ kontroll għandhom jirrapportaw lill-bord (ta’ sorveljanza) dwar ir-riżultat ta’ din l-analiżi.
            
         
            
               6.6.
            
            
               Il-membri tal-persunal involuti fil-proċessi ta’ kontroll għandhom ikunu indipendenti mill-unitajiet ta’ negozju li huma jissorveljaw, ikollhom l-awtorità xierqa, u jiġu kkumpensati skont kemm jirnexxilhom jilħqu l-għanijiet relatati mal-funzjonijiet tagħhom, tkun xi tkun il-prestazzjoni tan-negozji li jikkontrollaw. B’mod partikolari, fir-rigward tal-impriżi ta’ assigurazzjoni u riassigurazzjoni, il-funzjoni attwarja u l-attwarja responsabbli għandhom jiġu rrimunerati b’mod proporzjonat mar-rwol tagħha jew tiegħu fl-impriża ta’ assigurazzjoni jew riassigurazzjoni u mhux skont il-prestazzjoni tal-impriża konċernata.
            
         
            
               6.7.
            
            
               Il-prinċipji ġenerali tal-politika ta’ rimunerazzjoni għandhom ikunu aċċessibbli għall-membri tal-persunal li huma applikabbli għalihom. Dawn il-membri tal-persunal għandhom jiġu informati bil-quddiem dwar il-kriterji li jkunu se jintużaw biex tiġi ddeterminata r-rimunerazzjoni tagħhom u dwar il-proċess ta’ evalwazzjoni. Il-proċess ta’ evalwazzjoni u l-politika ta’ rimunerazzjoni għandhom jiġu ddokumentati kif xieraq u jkunu trasparenti għall-membri individwi tal-persunal konċernati.
            
         
      TAQSIMA III
   
   
      Żvelar
   
   
            
               7.
            
            
               Bla ħsara għad-dispożizzjonijiet dwar il-kunfidenzjalità u l-protezzjoni tad-dejta, l-informazzjoni rilevanti dwar il-politika ta’ rimunerazzjoni msemmija fit-Taqsima II u kwalunkwe aġġornamenti f’każ ta’ tibdil fil-politika għandhom jiġu żvelati mill-impriża finanzjarja b’mod ċar u li jinftihem faċilment lill-partijiet interessati rilevanti. Dan l-iżvelar jista’ jsir fil-forma ta’ dikjarazzjoni ta’ politika ta’ rimunerazzjoni indipendenti, żvelar perjodiku f’dikjarazzjonijiet finanzjarji annwali jew fi kwalunkwe forma oħra.
            
         
            
               8.
            
            
               Għandha tiġi żvelata din l-informazzjoni:
               
                           (a)
                        
                        
                           informazzjoni dwar il-proċess ta’ teħid ta’ deċiżjonijiet li jintuża biex tiġi ddeterminata l-politika ta’ rimunerazzjoni, inkluż, jekk applikabbli, informazzjoni dwar il-kompożizzjoni u l-mandat tal-kumitat ta’ rimunerazzjoni, l-isem tal-konsulent estern li s-servizzi tiegħu jkunu ntużaw biex tiġi ddeterminata l-politika ta’ rimunerazzjoni u r-rwol tal-partijiet interessati rilevanti;
                        
                     
                           (b)
                        
                        
                           informazzjoni dwar ir-rabta ta’ bejn il-ħlas u l-prestazzjoni;
                        
                     
                           (ċ)
                        
                        
                           informazzjoni dwar il-kriterji użati għall-kejl tal-prestazzjoni u l-aġġustament għar-riskji;
                        
                     
                           (d)
                        
                        
                           informazzjoni dwar il-kriterji ta’ prestazzjoni li fuqhom huwa bbażat l-għoti ta’ drittijiet għal ishma, opzjonijiet u komponenti varjabbli tar-rimunerazzjoni;
                        
                     
                           (e)
                        
                        
                           il-parametri ewlenin u l-ġustifikazzjoni għal kwalunkwe skema ta’ bonus annwali u kwalunkwe benefiċċji oħra mhux f’forma ta’ flus.
                        
                     
         
            
               9.
            
            
               Meta jiġi ddeterminat il-livell ta’ informazzjoni li għandha tiġi żvelata, l-Istati Membri għandhom iqisu n-natura, id-daqs, kif ukoll l-ambitu speċifiku tal-attivitajiet tal-impriżi finanzjarji konċernati.
            
         
      TAQSIMA IV
   
   
      Sorveljanza
   
   
            
               10.
            
            
               L-Istati Membri għandhom jiżguraw li l-awtoritajiet kompetenti, waqt il-monitoraġġ tagħhom dwar jekk humiex segwiti l-prinċipji msemmija fit-Taqsimiet II u III, iqisu d-daqs tal-impriża finanzjarja u n-natura u l-komplessità tal-attivitajiet tagħha.
            
         
            
               11.
            
            
               L-Istati Membri għandhom jiżguraw li l-impriżi finanzjarji jkunu jistgħu jikkomunikaw il-politika ta’ rimunerazzjoni koperta minn din ir-Rakkomandazzjoni lill-awtoritajiet kompetenti tagħhom, fejn jinkludu indikazzjoni tal-konformità mal-prinċipji stabbiliti f’din ir-Rakkomandazzjoni, fil-forma ta’ dikjarazzjoni ta’ politika ta’ rimunerazzjoni suġġetta għal aġġornamenti xierqa.
            
         
            
               12.
            
            
               L-Istati Membri għandhom jiżguraw li l-awtoritajiet kompetenti jistgħu jitolbu u jingħataw aċċess għall-informazzjoni kollha li jeħtieġu biex jevalwaw il-punt sa fejn jiġu segwiti l-prinċipji msemmija fit-Taqsimiet II u III.
            
         
      TAQSIMA V
   
   
      Dispożizzjonijiet finali
   
   
            
               13.
            
            
               L-Istati Membri huma mistiedna jieħdu l-miżuri neċessarji biex jippromwovu l-applikazzjoni ta’ din ir-Rakkomandazzjoni sal-31 ta’ Diċembru 2009 u jinnotifikaw lill-Kummissjoni dwar il-miżuri li jieħdu skont din ir-Rakkomandazzjoni, biex il-Kummissjoni tkun tista’ timmonitorja s-sitwazzjoni mill-qrib u, abbażi ta’ dan, tivvaluta l-ħtieġa għal aktar miżuri.
            
         
            
               14.
            
            
               Din ir-Rakkomandazzjoni hija indirizzata lill-Istati Membri.
            
         
      Magħmul fi Brussell, 30 ta’ April 2009.
      
         
            Għall-Kummissjoni
         
         Siim KALLAS
         
            Viċi President
         
      
   
   
      (1)  COM(2009) 114.
   
      (2)  ĠU L 145, 30.4.2004, p. 1.
   
      (3)  ĠU L 9, 15.1.2003, p. 3.
   
      (4)  ĠU L 385, 29.12.2004, p. 55. Edizzjoni Speċjali bil-Malti ĠU L 269M, 14.10.2005, p. 143.
   
      (5)  Ara paġna 28 ta’ dan il-Ġurnal Uffiċjali.